CELEX: 32013D0640
Language: lv
Date: 2013-11-07 00:00:00
Title: 2013/640/ES: Komisijas Īstenošanas lēmums ( 2013. gada 7. novembris ), ar ko izveido Eiropas augstākā līmeņa infrastruktūru pētniecības atklājumu praktiskai izmantošanai medicīnā kā Eiropas pētniecības infrastruktūras konsorciju ( EATRIS ERIC )

8.11.2013   
            
            
               LV
            
            
               Eiropas Savienības Oficiālais Vēstnesis
            
            
               L 298/38
            
         KOMISIJAS ĪSTENOŠANAS LĒMUMS
   (2013. gada 7. novembris),
   ar ko izveido Eiropas augstākā līmeņa infrastruktūru pētniecības atklājumu praktiskai izmantošanai medicīnā kā Eiropas pētniecības infrastruktūras konsorciju (EATRIS ERIC)
   (2013/640/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2009. gada 25. jūnija Regulu (EK) Nr. 723/2009 par Kopienas tiesisko regulējumu, ko piemēro Eiropas pētniecības infrastruktūras konsorcijam (ERIC) (1), un jo īpaši tās 6. panta 1. punkta a) apakšpunktu,
   tā kā:
   
               (1)
            
            
               Čehijas Republika, Dānijas Karaliste, Igaunijas Republika, Itālijas Republika, Nīderlandes Karaliste un Somijas Republika lūdza Komisiju izveidot Eiropas augstākā līmeņa infrastruktūru pētniecības atklājumu praktiskai izmantošanai medicīnā kā Eiropas pētniecības infrastruktūras konsorciju (EATRIS ERIC). Spānijas Karaliste un Francijas Republika sākotnēji piedalīsies EATRIS ERIC kā novērotājas.
            
         
               (2)
            
            
               Čehijas Republika, Dānijas Karaliste, Igaunijas Republika, Spānijas Karaliste, Francijas Republika, Itālijas Republika un Somijas Republika ir izvēlējušās Nīderlandes Karalisti par EATRIS ERIC uzņēmēju dalībvalsti.
            
         
               (3)
            
            
               Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (EK) Nr. 723/2009 20. pantu,
            
         IR PIEŅĒMUSI ŠO LĒMUMU.
   1. pants
   1.   Ar šo tiek izveidots Eiropas augstākā līmeņa infrastruktūras pētniecības atklājumu praktiskai izmantošanai medicīnā Eiropas pētniecības infrastruktūras konsorcijs (EATRIS ERIC).
   2.   EATRIS ERIC statūti ir izklāstīti pielikumā. Šos statūtus atjaunina un dara publiski pieejamus EATRIS ERIC tīmekļa vietnē un tā statūtos noteiktajā atrašanās vietā.
   3.   Svarīgākie EATRIS ERIC statūtu elementi, kuru grozījumi ir jāapstiprina Komisijai saskaņā ar Regulas (EK) Nr. 723/2009 11. panta 1. punktu, ir paredzēti 1., 2., 18., 20., 21., 22., 23., 24., 25., 28. un 29. pantā.
   2. pants
   Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2013. gada 7. novembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 206, 8.8.2009., 1. lpp.
   
      PIELIKUMS
      
         EATRIS ERIC STATŪTI
      
      DALĪBNIEKI,
      vienlaikus atzīstot valsts centru svarīgo lomu un to pētniecības atklājumu praktiskās izmantošanas iespējas, izmantojot organizētu EATRIS ERIC infrastruktūru;
      ar mērķi uzlabot pētniecības atklājumu praktisko izmantošanu biomedicīnā, izveidojot Eiropas augstākā līmeņa infrastruktūru pētniecības atklājumu praktiskai izmantošanai, kas ietver galvenās pirmsklīniskās un klīniskās iekārtas un praktisku pieredzi, kas nepieciešama, lai atbalstītu jaunu biomedicīnas profilaktisku, diagnostisku un terapeitisku stratēģiju pētniecību un izstrādi nolūkā sniegt cilvēkiem labāku veselības aprūpi;
      ar mērķi sniegt piekļuvi Eiropas progresīvās pētniecības atklājumu praktiskās izmantošanas infrastruktūrai nolūkā būtiski ietekmēt veselības aprūpi un sniegt ievērojamu ieguldījumu instrumentu un tehnoloģiju attīstībā, kas virzītu zinātnes atklājumu praktisku izmantošanu;
      atzīstot un ņemot vērā EATRIS sagatavošanas posma projekta rezultātus, kuru finansēja Eiropas Komisija, un EATRIS pārejas posma progresu;
      nolemjot pieprasīt Eiropas Komisijai izveidot Eiropas augstākā līmeņa infrastruktūras pētniecības atklājumu praktiskai izmantošanai medicīnā Eiropas pētniecības infrastruktūras konsorciju (EATRIS ERIC) – kā EATRIS pārejas posma rezultātu;
      IR VIENOJUŠIES PAR TURPMĀK IZKLĀSTĪTAJIEM NOTEIKUMIEM.
      I   NODAĻA
      
         VISPĀRĪGIE NOTEIKUMI
      
      1. pants
      Nosaukums, atrašanās vieta un darba valoda
      1.   Tiek izveidota dalīta Eiropas pētniecības infrastruktūra, ko sauc par “Eiropas augstākā līmeņa infrastruktūru pētniecības atklājumu praktiskai izmantošanai medicīnā”, turpmāk tekstā – “EATRIS”.
      2.   Eiropas augstākā līmeņa infrastruktūras pētniecības atklājumu praktiskai izmantošanai medicīnā Eiropas pētniecības infrastruktūras konsorcija (ERIC) nosaukums ir “EATRIS ERIC”.
      3.   EATRIS ERIC juridiskā adrese ir Amsterdamā Nīderlandē.
      4.   EATRIS ERIC darba valoda ir angļu.
      2. pants
      Uzdevumi un darbības
      1.   EATRIS ERIC veicina pētniecības atklājumu praktisku izmantošanu medicīnā.
      2.   EATRIS ERIC organizē un atvieglina pārvaldību un koordināciju, kas vajadzīga, lai izveidotu un izmantotu EATRIS pētniecības infrastruktūru.
      3.   EATRIS pētniecības infrastruktūra apvieno vadošos Eiropas pētniecības institūtus, kas daļu savas pētījumu un izstrādes kapacitātes velta EATRIS ERIC, apmainoties ar datiem, instrumentiem un zināšanām, kas saistītas ar pētniecības atklājumu praktisku izmantošanu medicīnā un jo īpaši par šādiem jautājumiem:
      
                  a)
               
               
                  bioloģiskā un uzlabotā terapija, piemēram, gēnu un šūnu terapija, reģeneratīvā medicīna;
               
            
                  b)
               
               
                  bioloģiskie marķieri;
               
            
                  c)
               
               
                  mazās molekulas;
               
            
                  d)
               
               
                  molekulārā attēlveidošana un marķieri;
               
            
                  e)
               
               
                  vakcīnas.
               
            II   NODAĻA
      
         DALĪBNIEKI
      
      3. pants
      Dalībnieku sastāvs un pārstāvība
      1.   EATRIS ERIC kā dalībniekiem jāpiedalās vismaz trim dalībvalstīm, tikai valstis un starpvaldību organizācijas var kļūt par dalībnieku un iegūt balsstiesības.
      2.   Jebkurš dalībnieks ieceļ vienu vai divus pārstāvjus valdē. Diviem pārstāvjiem kopā ir viena balss.
      3.   Dalībnieki un viņu pārstāvji ir uzskaitīti 1. papildinājumā. Valstis, kas iesniedza pieteikumu Eiropas Komisijai, ar kuru lūdza izveidot EATRIS ERIC, turpmāk sauc “dibinātāji”.
      4. pants
      Jaunu dalībnieku uzņemšana
      1.   Dalības pieteikumu iesniedz rakstiski valdes priekšsēdētājam, aprakstot savu finansiālo ieguldījumu un citu atbalstu EATRIS ERIC uzdevumu veikšanai un darbībai un kā pieteikuma iesniedzēji izpildīs savus pienākumus.
      2.   Jaunu dalībnieku uzņemšanu apstiprina valde.
      5. pants
      Dalībnieka izstāšanās un dalības izbeigšana
      1.   Dalībnieki nevar izstāties no EATRIS ERIC pirmajos piecos gados pēc tā izveidošanas, ja vien dalība nav bijusi paredzēta uz noteiktu īsāku termiņu.
      2.   Pēc pirmajiem pieciem gadiem laikā pēc EATRIS ERIC izveidošanas dalībnieks var izstāties, ja pieteikumu par to iesniedz 12 mēnešus iepriekš. Izstāšanās stājas spēkā tikai finanšu gada beigās un pēc tam, kad dalībnieks, kurš vēlas izstāties, ir izpildījis savus pienākumus.
      3.   Atkāpjoties no šā panta 1. punkta, dalībnieks var izstāties pirmo piecu gadu laikā, ja valde nolemj pacelt ikgadējā finanšu ieguldījuma slieksni, kā norādīts 2. papildinājuma e) un f) punktā. Dalībnieks, kas vēlas izstāties, pieprasa izstāšanos sešu mēnešu laikā kopš priekšlikuma par gada finanšu iemaksu palielināšanu pieņemšanas. Izstāšanās stājas spēkā tikai finanšu gada beigās un pēc tam, kad dalībnieks, kurš vēlas izstāties, ir izpildījis savus pienākumus.
      4.   Valde ir tiesīga izbeigt dalību šādos gadījumos:
      
                  a)
               
               
                  ja dalībnieks būtiski nav izpildījis vienu vai vairākus savus pienākumus, ko paredz šie statūti;
               
            
                  b)
               
               
                  ja dalībnieks nav novērsis šādu pārkāpumu sešu mēnešu laikā pēc tā paziņošanas.
               
            Pirms lēmuma pieņemšanas valde aicina dalībnieku paskaidrot tā nostāju par ierosināto lēmumu par darbības izbeigšanu.
      5.   Dalībniekiem, kuri izstājušies vai kuru dalība izbeigta, nav ne tiesību uz jebkuru ieguldījumu kompensāciju vai atmaksu, ne arī tiesību uz EATRIS ERIC aktīviem.
      6. pants
      Dalībnieku tiesības un pienākumi
      1.   Dalībnieku tiesības ir šādas:
      
                  a)
               
               
                  tiesības piedalīties un balsot valdē;
               
            
                  b)
               
               
                  tiesības piedalīties EATRIS ERIC stratēģijas un politikas izstrādē un lēmumu pieņemšanas procedūrās;
               
            
                  c)
               
               
                  to pētniecības kopienai ir tiesības piedalīties EATRIS ERIC pasākumos;
               
            
                  d)
               
               
                  to pētniecības kopienai ir tiesības piekļūt un saņemt atbalstu no EATRIS ERIC.
               
            2.   Katrs dalībnieks:
      
                  a)
               
               
                  maksā gada finanšu ieguldījumu saskaņā ar valdes lēmumu;
               
            
                  b)
               
               
                  pilnvaro savus pārstāvjus pilntiesīgi balsot ar vienu balsi par visiem jautājumiem, kas uzdoti valdes sēdes laikā;
               
            
                  c)
               
               
                  izveido valsts centru vai infrastruktūras konsorciju, lai izpildītu pienākumus, kas izriet no šiem statūtiem;
               
            
                  d)
               
               
                  ieceļ vienu valsts direktoru, kas to pārstāv valsts direktoru padomē;
               
            
                  e)
               
               
                  nodrošina vajadzīgo tehnisko infrastruktūru, lai piekļuve būtu iespējama;
               
            
                  f)
               
               
                  veicina EATRIS ERIC pakalpojumu izmantošanu pētnieku vidū savā valstī un apkopo lietotāju atsauksmes un prasības;
               
            
                  g)
               
               
                  atbalsta savas valsts centrus, kuri vēlas pievienoties tādas dalībvalsts infrastruktūrai, kura piedalās EATRIS ERIC infrastruktūrā.
               
            3.   Citas iemaksas, kas nav gada maksa par dalību EATRIS ERIC, dalībnieki var veikt individuāli vai kopīgi, sadarbojoties ar citiem dalībniekiem, novērotājiem vai trešām personām. Šādas iemaksas naudā vai natūrā apstiprina valde.
      4.   EATRIS ERIC noslēdz nolīgumu ar valstu centriem par noteikumiem un nosacījumiem, saskaņā ar kuriem valstu centri var pievienoties EATRIS ERIC infrastruktūrai un veikt uzdevumus un darbības, kas izklāstītas 2. pantā. Valsts direktors dara visu iespējamo, lai saskaņotu sava valsts centra un EATRIS ERIC mijiedarbību.
      III   NODAĻA
      
         NOVĒROTĀJI
      
      7. pants
      Novērotāja statuss
      1.   Valstis un starpvaldību organizācijas, kas vēlas sniegt ieguldījumu EATRIS ERIC darbībā, bet vēl nav tādā situācijā, lai pievienotos kā dalībnieki, var pieteikties novērotāja statusam.
      2.   Novērotājus uzņem uz laiku, kas nepārsniedz trīs gadus, ja vien valde nenosaka citu termiņu.
      3.   Novērotāja statusa pieteikumu rakstiski iesniedz valdes priekšsēdētājam un izklāsta, kā pretendents plāno veicināt EATRIS ERIC uzdevumu izpildi un darbības.
      4.   Novērotāju uzņemšanu apstiprina valde.
      8. pants
      Novērotāju izstāšanās un novērotāja statusa izbeigšana
      1.   Novērotāji var izstāties finanšu gada beigās ar nosacījumu, ka ir iesnieguši pieprasījumu sešus mēnešus iepriekš.
      2.   Novērotājam jāizpilda savi finansiālie un citi pienākumi, pirms izstāšanās var stāties spēkā.
      3.   Valde ir tiesīga izbeigt novērotāja statusu šādos gadījumos:
      
                  a)
               
               
                  ja novērotājs būtiski nav izpildījis vienu vai vairākus savus pienākumus, ko paredz šie statūti;
               
            
                  b)
               
               
                  ja novērotājs nav novērsis šādu pārkāpumu sešu mēnešu laikā pēc tā paziņošanas.
               
            Pirms lēmuma pieņemšanas valde aicina novērotāju paskaidrot tā nostāju par ierosināto lēmumu par statusa izbeigšanu.
      4.   Novērotājiem, kuri izstājušies vai kuru statuss izbeigts, nav ne tiesību uz jebkuru ieguldījumu kompensāciju vai atmaksu, ne arī tiesību uz EATRIS ERIC aktīviem.
      9. pants
      Novērotāja tiesības un pienākumi
      1.   Novērotāju tiesības ir šādas:
      
                  a)
               
               
                  tiesības piedalīties valdes sanāksmē bez balsstiesībām;
               
            
                  b)
               
               
                  to pētniecības kopienai ir tiesības piedalīties EATRIS ERIC pasākumos;
               
            
                  c)
               
               
                  to pētniecības kopienai ir tiesības piekļūt EATRIS ERIC infrastruktūrai un saņemt atbalstu no EATRIS ERIC.
               
            2.   Katrs novērotājs:
      
                  a)
               
               
                  ieceļ vienu vai divus pārstāvjus valdē;
               
            
                  b)
               
               
                  maksā gada finansiālo ieguldījumu saskaņā ar valdes lēmumu;
               
            
                  c)
               
               
                  sniedz savu ieguldījumu EATRIS ERIC uzdevumu izpildē un darbībās, kas izklāstītas 2. pantā.
               
            3.   Citas iemaksas, kas nav gada finanšu iemaksa par dalību EATRIS ERIC, novērotāji var veikt individuāli vai kopīgi, sadarbojoties ar citiem locekļiem, novērotājiem vai trešām personām. Šādas iemaksas naudā vai natūrā apstiprina valde.
      4.   Novērotājs pilnvaro savu(-us) pārstāvi(-jus) izpildīt pienākumus, kas minēti 9. panta 2. punkta b) un c) apakšpunktā.
      5.   EATRIS ERIC noslēdz nolīgumu ar novērotāju par noteikumiem un nosacījumiem, saskaņā ar kuriem jāveic minētie pienākumi vai iemaksas.
      IV   NODAĻA
      
         
            EATRIS ERIC PĀRVALDĪBA
      
      10. pants
      Pārvaldība un vadība
      
         EATRIS ERIC pārvaldības struktūra ietver šādas struktūras:
      
                  a)
               
               
                  valdi;
               
            
                  b)
               
               
                  izpildvaldi.
               
            11. pants
      Valde
      1.   Valde ir EATRIS ERIC augstākā un galvenā struktūra ar visām lēmumu pieņemšanas pilnvarām. Valdes sanāksmes notiek vismaz vienu reizi gadā, un tā saskaņā ar šo statūtu noteikumiem ir atbildīga par EATRIS ERIC vispārējo vadību un uzraudzību.
      2.   Dalībvalstīm kopīgi ir balsu vairākums.
      3.   Valde no savu locekļu vidus ievēl priekšsēdētāju un viņa vietnieku uz divu gadu pilnvaru termiņu. Priekšsēdētāju un vietnieku var ievēlēt atkārtoti. Ja vien nav nolemts citādi, priekšsēdētājs vada visas valdes sanāksmes un viņam palīdz vietnieks.
      4.   Valde dara visu iespējamo, lai panāktu vienprātību par visiem lēmumiem. Ja neizdodas panākt vienprātību, ar vienkāršu balsu vairākumu pietiek, lai pieņemtu lēmumu, izņemot lēmumus, kas minēti 5., 6. un 7. punktā.
      5.   Valde pieņem lēmumu ar balsu vairākumu, kas ir vismaz divas trešdaļas dalībnieku balsu, par lēmumiem, kas:
      
                  a)
               
               
                  pieņem vai maina EATRIS ERIC attīstības stratēģiju;
               
            
                  b)
               
               
                  ieceļ, aptur darbību vai atlaiž finanšu direktoru un zinātnisko direktoru pēc apspriešanās ar valsts direktoru padomi;
               
            
                  c)
               
               
                  izveido palīgstruktūras papildus pastāvīgām struktūrām;
               
            
                  d)
               
               
                  pieņem vai maina rīkojumus, kas apraksta valdes un palīgstruktūru pilnvaras un precizē darbības;
               
            
                  e)
               
               
                  pieņem un groza gada darba programmu un gada budžetu.
               
            6.   Valdes lēmumu izbeigt dalību vai novērotāja statusu pieņem ar balsu vairākumu – vismaz trīs ceturtdaļām dalībnieku balsu.
      7.   Dalībniekam, par kura dalību lēmumu pieņem, nav balsstiesības attiecībā uz šo lēmumu.
      8.   Valde pieņem lēmumu vienprātīgi, neskaitot tos, kas atturas, par šādiem lēmumiem:
      
                  a)
               
               
                  statūtu grozīšanu, izņemot 1. papildinājumu;
               
            
                  b)
               
               
                  
                     EATRIS ERIC likvidēšanu.
               
            Ja vien nav panākta cita vienošanās, dalībniekiem paziņo statūtu un 2. papildinājuma grozījumu precīzu formulējumu, vismaz trīs mēnešus pirms šos grozījumus izvirza balsošanai.
      9.   Valdes sanāksmes notiek un tā pieņem lēmumu tikai tad, ja ir kvorums – piedalās vai ir pārstāvētas divas trešdaļas no visiem EATRIS ERIC dalībniekiem.
      10.   Valde pieņem reglamentu, lai īstenotu statūtu noteikumus.
      12. pants
      Izpildvalde
      1.   Izpildvalde ir atbildīga par EATRIS ERIC īstenošanu un atbalstu valdei. Izpildvalde atskaitās vienīgi valdei.
      2.   Izpildvalde veic savus pienākumus, kā noteikusi valde, sagatavo un iesniedz apstiprināšanai valdē savu iekšējo reglamentu par tās iekšējām organizatoriskajām procedūrām, sanāksmēm un to, kā kopā strādā finanšu un zinātniskais direktors.
      3.   Izpildvaldes sastāvā ir finanšu direktors un zinātniskais direktors.
      4.   Finanšu direktors ir EATRIS ERIC likumīgais pārstāvis, kas pārstāv EATRIS ERIC jebkurā tiesvedībā un ir atbildīgs par (ikdienas) EATRIS ERIC darbības pārvaldību.
      5.   EATRIS ERIC zinātniskais direktors ir atbildīgs par stratēģisko zinātnisko attīstību un visiem EATRIS ERIC darbības zinātniskajiem jautājumiem.
      6.   Izpildvaldes direktoru pilnvaru termiņš ir līdz pieciem gadiem, par ko lemj valde. Pēc sākotnējā termiņa valde pieņem lēmumu par pagarinājumu. Direktoru atlases un iecelšanas procedūras nosaka reglaments, ko pieņem valde.
      13. pants
      
         EATRIS ERIC koordinācijas un atbalsta birojs
      1.   EATRIS ERIC koordinācijas un atbalsta birojs ir EATRIS ERIC centrālais vadības un ikdienas darbības birojs, un tas palīdz valdei. To pārvalda un tā personālu pieņem darbā finanšu direktors, apspriežoties ar zinātnisko direktoru.
      2.   EATRIS koordinācijas un atbalsta birojs jāizvieto EATRIS ERIC telpās, kas atrodas tās statūtos noteiktajā atrašanās vietā.
      V   NODAĻA
      
         PALĪGSTRUKTŪRAS
      
      14. pants
      Palīgstruktūras
      1.   EATRIS ERIC ir šādas palīgstruktūras:
      
                  a)
               
               
                  valstu direktoru padome;
               
            
                  b)
               
               
                  zinātniskā konsultatīvā padome.
               
            2.   Valde var izveidot citas palīgstruktūras, kuras tā uzskata par EATRIS ERIC darbībai nepieciešamām.
      15. pants
      Valstu direktoru padome
      1.   Valstu direktoru padome pārrauga to stratēģiju īstenošanas koordināciju, kuras apstiprinājusi valde. Valstu direktoru padome atbild par visām darbībām, kas saistītas ar valstu zinātnisko darbību, kas saistīta ar EATRIS ERIC, un uztur saskaņotību un konsekvenci EATRIS ERIC mērogā un sadarbību starp dalībniekiem.
      2.   Valstu direktoru padomi veido valstu direktori, ko ieceļ dalībnieki.
      3.   Valstu direktoru padomes locekļi no sava vidus ievēl priekšsēdētāju un viņa vietnieku uz divu gadu termiņu ar iespēju tikt ievēlētiem atkārtoti saskaņā ar procedūrām, kas noteiktas reglamentā.
      4.   Iekšējo darbību procedūrām valstu direktoru padome ierosina reglamentu un pieņem to pēc tam, kad to apstiprinājusi valde.
      5.   Valstu direktoru padome veic pasākumus saskaņā ar valdes rīkojumiem.
      6.   Valstu direktoru padome izvēlas zinātniskās konsultatīvās padomes locekļus, kurus apstiprina valde.
      16. pants
      Zinātniskā konsultatīvā padome
      1.   Zinātniskās konsultatīvās padomes sastāvā ir neatkarīgi un starptautiski atzīti zinātnieki, kas iesaistīti biomedicīnas pētniecības atklājumu praktiskā izmantošanā, kas rīkojas savā vārdā un vadās pēc savas stratēģiskās pieredzes.
      2.   Zinātniskā konsultatīvā padome pēc pieprasījuma sniedz konsultācijas valdei, un ar to var apspriesties valde un valstu direktoru padome par visiem atbilstīgiem zinātniskiem un tehnoloģiskiem jautājumiem, tostarp jautājumiem par EATRIS ERIC pētniecības programmu, zinātnisko stratēģiju, ētikas jautājumiem un gada darba programmu.
      VI   NODAĻA
      
         FINANSES UN ZIŅOŠANA
      
      17. pants
      Budžeta principi un pārskati
      1.   EATRIS ERIC finanšu gads sākas katra gada 1. janvārī un beidzas 31. decembrī.
      2.   EATRIS ERIC līdzekļus var izmantot tikai mērķiem, kas noteikti šajos statūtos.
      3.   Visus EATRIS ERIC ieņēmumu un izdevumu posteņus iekļauj tāmēs, ko izstrādā par katru finanšu gadu un uzrāda gada budžetā.
      4.   EATRIS ERIC pārskatiem pievieno auditētu ziņojumu par budžeta un finanšu pārvaldību attiecīgajā finanšu gadā. EATRIS ERIC iesniedz gada darbības ziņojumu, kurā jo īpaši izklāsta savas darbības zinātniskos, operatīvos un finansiālos aspektus. Ziņojumu apstiprina valde, to nosūta Eiropas Komisijai un attiecīgajām publiskā sektora iestādēm sešu mēnešu laikā pēc atbilstošā finanšu gada beigām. Šo ziņojumu pilnībā vai daļēji dara publiski pieejamu.
      5.   EATRIS ERIC izpilda piemērojamo tiesību aktu prasības par pārskatu sagatavošanu, sistematizāciju, revīziju un publiskošanu.
      6.   EATRIS ERIC nodrošina, ka apropriējumi tiek izmantoti saskaņā ar pareizas finanšu pārvaldības principiem.
      18. pants
      Atbildība
      1.   EATRIS ERIC ir atbildīgs par saviem parādiem.
      2.   Dalībnieku finansiālā atbildība par EATRIS ERIC parādiem ir ierobežota līdz katra atsevišķā dalībnieka gada iemaksai.
      3.   EATRIS ERIC gādā par attiecīgu apdrošināšanu, lai segtu īpaši ar EATRIS ERIC izveidi un darbību saistītus riskus.
      VII   NODAĻA
      
         POLITIKA
      
      19. pants
      Nolīgumi ar trešām personām
      Gadījumos, kad EATRIS ERIC to uzskata par lietderīgu, tas var slēgt nolīgumus ar trešām personām.
      20. pants
      Intelektuālā īpašuma tiesību politika
      1.   Termins “intelektuālais īpašums” nozīmē intelektuālo īpašumu, kā definēts Konvencijas, ar ko izveido Pasaules Intelektuālā īpašuma organizāciju, kas parakstīta 1967. gada 14. jūlijā, 2. pantā.
      2.   Valstu direktoru padome nosaka kopējus intelektuālā īpašuma principus un politiku, kā noteikts reglamentā. Šos kopīgos principus un politiku apstiprina valde.
      3.   Valstu direktoru padome var ieteikt nolīgumus ar valstu centriem un infrastruktūras konsorcijiem EATRIS pētniecības infrastruktūras ietvaros, lai nodrošinātu, ka šīm struktūrām, kā arī trešām personām ir piekļuve EATRIS pētniecības infrastruktūras zinātniskajai pieredzei.
      21. pants
      Piekļuves politika
      1.   EATRIS ERIC nodrošina, ka piekļuve pakalpojumiem un infrastruktūrai parasti ir atklāta, atbalsta un veicina pētniecības atklājumu praktiskas izmantošanas izcilību, kā arī paraugprakses kultūru, īstenojot apmācības pasākumus.
      2.   EATRIS ERIC sniedz norādījumus EATRIS infrastruktūras lietotājiem, lai vislabāk nodrošinātu, ka pētniecība, kas veikta, izmantojot EATRIS infrastruktūras resursus, atzīst un ievēro īpašuma, privātuma, ētikas un datu īpašnieka aizsardzības tiesības, kā arī izpilda noslēpuma un konfidencialitātes pienākumu, kā noteikts reglamentā, turklāt nodrošinot, ka lietotāji izpilda piekļuves nosacījumus un drošības prasības attiecībā uz (bio)materiālu iekšējo uzglabāšanu un apstrādi un to pētniecības iestāžu informācijas apstrādi, kas piedalās EATRIS infrastruktūrā.
      3.   Kritērijus un procedūras, kas nodrošina vai ierobežo pieeju EATRIS ERIC infrastruktūras datiem un instrumentiem, nosaka reglaments, un lēmumu pieņem valde, apspriežoties ar valstu direktoru padomi un zinātnisko konsultatīvo padomi.
      22. pants
      Zinātniskās novērtēšanas politika
      1.   EATRIS ERIC sniedz piekļuvi tā praktiskās izpētes infrastruktūrai projektiem, kam ir vislielākais potenciāls būtiski ietekmēt veselības aprūpi vai dot ievērojamu ieguldījumu instrumentu un tehnoloģiju attīstībā, kas virzītu zinātnes atklājumu praktisku izmantošanu.
      2.   Projektu, kas pieprasa piekļuvi EATRIS ERIC infrastruktūrai, zinātniskās novērtēšanas procesā ņem vērā to zinātnisko vērtību, aktuālu medicīnisko vajadzību, atbilstību un praktiskas izmantošanas medicīnā potenciālu, un tas pamatojas uz pārredzamību, taisnīgumu un objektivitāti. Šo procesu apstiprina valde un to nosaka reglamentā.
      3.   EATRIS ERIC infrastruktūras ietvaros projektu zinātniskajā novērtēšanā izskata zinātnisko vērtību, aktuālu medicīnisko vajadzību, atbilstību un praktiskas izmantošanas medicīnā potenciālu, un tā pamatojas uz pārredzamību, taisnīgumu un objektivitāti, un to detalizēti izstrādā valde un nosaka reglamentā.
      23. pants
      Informācijas izplatīšanas politika
      1.   EATRIS ERIC veic visus vajadzīgos pasākumus, lai veicinātu informētību par infrastruktūru un tās izmantošanu pētniecībā un izglītībā.
      2.   EATRIS ERIC veicina informācijas izplatīšanu un rezultātu apmaiņu, kas iegūti valsts un starptautisku pētniecības darbību rezultātā.
      3.   Neskarot jebkādas īpašumtiesības, EATRIS ERIC lūdz tā lietotājiem darīt publiski pieejamus to pētījumu rezultātus un nodrošināt rezultātu pieejamību, izmantojot EATRIS ERIC.
      4.   Informācijas izplatīšanas politikā apzina dažādās mērķa grupas, un EATRIS ERIC mērķauditorijas uzrunāšanai izmanto vairākus kanālus, piemēram, tīmekļa portālus, periodiskus biļetenus, seminārus, dalību konferencēs, rakstu publikācijas žurnālos un dienas laikrakstos.
      24. pants
      Nodarbinātības politika
      
         EATRIS ERIC cenšas izraudzīties vislabāko kandidātu, nediskriminējot pēc izcelsmes, valstspiederības, reliģijas vai dzimuma, atspoguļojot dalībnieku ieguldījumus.
      25. pants
      Iepirkumu politika
      1.   EATRIS ERIC pret iepirkuma kandidātiem un pretendentiem izturas vienlīdzīgi un nediskriminējoši neatkarīgi no tā, vai to juridiskā adrese ir Eiropas Savienībā. EATRIS ERIC iepirkuma politikā ievēro pārredzamības, nediskriminācijas un konkurences principus. Valde pieņem reglamentu, kas nosaka sīki izstrādātus noteikumus par iepirkuma procedūrām un kritērijiem.
      2.   Par visiem EATRIS ERIC iepirkumiem atbild izpildvalde. Visi uzaicinājumi uz konkursu tiek publiskoti EATRIS ERIC tīmekļa vietnē, kā arī dalībnieku un novērotāju teritorijā. Attiecībā uz iepirkumu, kas ir virs EUR 200 000, EATRIS ERIC ievēro principus, kas paredzēti Eiropas Parlamenta un Padomes 2004. gada 31. marta Direktīvā 2004/18/EK par to, kā koordinēt būvdarbu valsts līgumu, piegādes valsts līgumu un pakalpojumu valsts līgumu slēgšanas tiesību piešķiršanas procedūru (1). Lēmumu piešķirt iepirkuma līguma slēgšanas tiesības publicē, izklāstot pilnīgu tā pamatojumu.
      26. pants
      Atbrīvojums no nodokļa
      1.   Atbrīvojumus no nodokļa – pamatojoties uz Padomes Direktīvas 2006/112/EK (2) 143. panta 1. punkta g) apakšpunktu un 151. panta 1. punkta b) apakšpunktu un saskaņā ar Padomes Īstenošanas regulas (ES) Nr. 282/2011 (3) 50. un 51. pantu – ierobežo līdz to preču un pakalpojumu pievienotās vērtības nodoklim, kuri paredzēti oficiālai lietošanai EATRIS ERIC vajadzībām, kuru vērtība pārsniedz EUR 250 un kurus pilnībā apmaksā un iepērk EATRIS ERIC. Individuālo dalībnieku iepirkumam šādus atbrīvojumus nepiemēro. Neskarot 2. un 3. punktu, citus ierobežojumus nepiemēro.
      2.   Atbrīvojumi no nodokļa attiecas uz darbību, kas nav saimnieciska, nevis uz saimniecisku darbību.
      3.   Atbrīvojumus no nodokļa piemēro precēm un pakalpojumiem saistībā ar zinātnisko, tehnisko un administratīvo darbību, ko veic EATRIS ERIC saskaņā ar tā galvenajiem uzdevumiem. Te ietver arī izdevumus par konferencēm, darbsemināriem un sanāksmēm, kas tieši saistītas ar EATRIS ERIC oficiālo darbību. Tomēr ceļa un uzturēšanās izdevumiem nepiemēro atbrīvojumus no nodokļa.
      27. pants
      Datu politika
      Izpildvalde iesniedz valdei apstiprināšanai reglamentu par datu politiku attiecībā uz EATRIS ERIC infrastruktūras lietotājiem, valstu centriem un trešām personām, piemēram, universitātēm, pētniecības institūtiem un ražotājiem, ievērojot pašreizējās licences.
      VIII   NODAĻA
      
         DARBĪBAS ILGUMS, LIKVIDĀCIJA, STRĪDI, DIBINĀŠANAS NOTEIKUMI
      
      28. pants
      Darbības ilgums
      
         EATRIS ERIC darbības ilgums ir beztermiņa.
      29. pants
      Likvidācija
      1.   Par EATRIS ERIC likvidāciju lemj valde.
      2.   Par lēmumu likvidēt EATRIS ERIC desmit kalendāro dienu laikā informē Eiropas Komisiju.
      3.   Atlikušos aktīvus pēc EATRIS ERIC parādu nomaksas sadala starp dalībniekiem proporcionāli to uzkrātajām gada iemaksām EATRIS ERIC.
      4.   Par EATRIS ERIC likvidācijas procedūras pabeigšanu 10 kalendāro dienu laikā informē Eiropas Komisiju.
      30. pants
      Valoda un statūtu pieejamība
      1.   Šos statūtus atjaunina un dara publiski pieejamus EATRIS ERIC tīmekļa vietnē un tās statūtos noteiktajā atrašanās vietā.
      2.   Šos statūtus uzskata par autentiskiem visās to dalībnieku oficiālo valodu redakcijās, kuri minēti 1. papildinājumā. Šos statūtus arī uzskata par autentiskiem visās to dalībnieku oficiālo valodu redakcijās, kuri nav minēti 1. papildinājumā. Nevienas valodas redakcija nav noteicošā.
      3.   Gadījumā, ja tiek veikti tādi grozījumi šajos statūtos, par ko nav vajadzīgs Komisijas lēmums, valodu redakcijas netiek sniegtas Oficiālajā Vēstnesī, tās nodrošina EATRIS ERIC koordinācijas un atbalsta birojs.
      31. pants
      Dibināšanas noteikumi
      1.   Uzņēmējvalsts sasauc valdes dibināšanas sapulci pēc iespējas ātrāk, bet ne vēlāk kā četrdesmit piecu kalendāro dienu laikā pēc tam, kad stājies spēkā Eiropas Komisijas lēmums, ar ko izveido EATRIS ERIC. Neskarot 2. punktu, valde nepieņem lēmumus, pirms vismaz pieci dalībnieki pievienojušies EATRIS ERIC.
      2.   Uzņēmējvalsts informē dibinātājus par jebkuru īpašu steidzamu tiesisku darbību, kas ir jāveic EATRIS ERIC vārdā pirms dibināšanas sapulces. Ja neviens no dibinātājiem neizvirza iebildumus piecu darbdienu laikā pēc paziņojuma saņemšanas, tiesisko darbību veic persona, kuru uzņēmējvalsts ir pienācīgi pilnvarojusi.
      3.   Attiecībā uz EATRIS ERIC izveidi tās struktūras rīkojas saskaņā ar rīkojumu un reglamentu, ko apstiprinājusi valde EATRIS ERIC pārejas posma laikā.
      
         (1)  OV L 134, 30.4.2004., 114. lpp.
      
         (2)  OV L 347, 11.12.2006., 1. lpp.
      
         (3)  OV L 77, 23.3.2011., 1. lpp.
      
         1 papildinājums
         
            Dalībnieku un novērotāju saraksts un iestādes, kas tos pārstāv
         
         
                     Dalībnieki
                  
                  
                     Pārstāvošā iestāde
                  
               
                     Dānijas Karaliste
                  
                  
                     Dānijas Zinātnes, tehnoloģiju un inovāciju aģentūra (DASTI)
                  
               
                     Itālijas Republika
                  
                  
                     
                        Istituto Superiore di Sanità (ISS)
                     
                  
               
                     Nīderlandes Karaliste
                  
                  
                     
                        ZonMW
                     
                  
               
                     Čehijas Republika
                  
                  
                     Izglītības, jaunatnes lietu un sporta ministrija (MEYS)
                  
               
                     Igaunijas Republika
                  
                  
                     Igaunijas Republikas Izglītības un pētniecības ministrija (MER EE)
                  
               
                     Somijas Republika
                  
                  
                     Izglītības un kultūras ministrija (OKM)
                  
               
            
         
                     Novērotāji
                  
                  
                     Pārstāvošā iestāde
                  
               
                     Francijas Republika
                  
                  
                     
                        Commissariat à l’énergie atomique et aux énergies alternatives (CEA)
                     
                  
               
                     Spānijas Karaliste
                  
                  
                     
                        Instituto de Salud “Carlos III” (ISCIII)
                     
                  
               
      
         2. papildinājums
         
            Ikgadējais finansiālais ieguldījums
         
         
            Finansiālās saistības pirmajos piecos gados
         
         Pirmo piecu gadu laikā kopš EATRIS ERIC izveides finansiālo saistību principi ir šādi:
         
                     a)
                  
                  
                     dibinātāju sākotnējās saistības ir pieci gadi (novērotājiem nav sākotnējo saistību);
                  
               
                     b)
                  
                  
                     dibinātāji var parakstīties uz īsāku laiku nekā pieci gadi ar nosacījumu, ka par 25 % tiek palielināts to ikgadējais ieguldījums. Pārpalikumu atmaksā, ja dalībnieks darbojas piecus gadus;
                  
               
                     c)
                  
                  
                     sākotnējais finansiālais ieguldījums EATRIS ERIC pirmajam gadam pamatojas uz apstiprināto piecu gadu budžetu, izņemot jebkādus nedrošus ienākumu avotus (piemēram, ieņēmumi no lietotāju maksām) un ja ir vismaz pieci dibinātāji;
                  
               
                     d)
                  
                  
                     Nīderlande 2013., 2014. un 2015. gadā maksās papildu uzņemšanas ieguldījumu EUR 500 000 apjomā. Pēc 2015. gada Nīderlande maksās papildu uzņemšanas ieguldījumu EUR 50 000 apjomā;
                  
               
                     e)
                  
                  
                     neviens dibinātājs, kas ir uzņēmies piecu gadu saistības, nemaksā vairāk kā EUR 140 000 gadā (maksimālā robežvērtība);
                  
               
                     f)
                  
                  
                     minimālā dalības maksa nav mazāka par EUR 50 000 gadā neatkarīgi no dalībnieku skaita un neatkarīgi no ienākumiem, kas gūti no EATRIS ERIC (minimālā robežvērtība);
                  
               
                     g)
                  
                  
                     finansiālais ieguldījums EATRIS ERIC otrajā gadā pamatojas uz apstiprināto piecu gadu budžetu, atskaitot neto rezultātu no EATRIS ERIC pirmā gada ienākuma. Finansiālais ieguldījums EATRIS ERIC trešajā gadā pamatojas uz apstiprināto piecu gadu budžetu, atskaitot neto rezultātu no EATRIS ERIC otrā gada ienākuma, utt.;
                  
               
                     h)
                  
                  
                     jauns dalībnieks sāk ar tādu finansiālā ieguldījuma līmeni, kādu tas būtu maksājis kā dibinātājs EATRIS ERIC pirmajā gadā, plus 25 %. Pēc pievienošanās pirmā gada tas maksā finansiālo ieguldījumu, kāds noteikts EATRIS ERIC otrajam gadam, plus 25 %, utt. Kad jaunais dalībnieks pabeidz piecu gadu termiņu, pārpalikums tiek atmaksāts;
                  
               
                     i)
                  
                  
                     dibinātāji novērotāji, kuru iestādes nepiedalās visās EATRIS darbībās un nesniedz pakalpojumus, maksā 25 % no tās gada maksas, ko tie būtu maksājuši kā dibinātāji; dibinātāji novērotāji, kuru iestādes piedalās visās EATRIS darbībās, tostarp sniedz pakalpojumus, maksā tādu pašu gada maksu kā dibinātāji;
                  
               
                     j)
                  
                  
                     dibinātājs novērotājs, kurš maksā 25 % no ikgadējā finansiālā ieguldījuma, un kļūst par dalībnieku, sāk no tāda paša līmeņa finansiālā ieguldījuma, kādu tas būtu maksājis kā dibinātājs EATRIS ERIC pirmajā gadā. Pēc pievienošanās pirmā gada tas maksā finansiālo ieguldījumu, kāds noteikts EATRIS ERIC otrajam gadam, utt. Ja novērotājs pabeidz piecu gadu termiņu, tā finansiālo ieguldījumu atmaksā;
                  
               
                     k)
                  
                  
                     jauns novērotājs sāk ar 25 % no tā finansiālā ieguldījuma līmeņa, kādu tas būtu maksājis kā dibinātājs EATRIS ERIC pirmajā gadā. Otrajā gadā pēc pievienošanās tas maksā 25 % no tā, ko tas būtu maksājis EATRIS ERIC otrajā gadā, utt.;
                  
               
                     l)
                  
                  
                     ja jauns novērotājs kļūst par dalībnieku, tas maksā tādu finansiālo ieguldījumu, kādu tas būtu maksājis kā dibinātājs EATRIS ERIC pirmajā gadā; pēc pievienošanās pirmā gada tas maksā finansiālo ieguldījumu, kāds noteikts EATRIS ERIC otrajam gadam, utt.; ja jaunais dalībnieks pabeidz piecu gadu termiņu, novērotāja finansiālo ieguldījumu atmaksā;
                  
               
                     m)
                  
                  
                     ja pievienojas jauni dalībnieki vai novērotāji vai ja novērotājs kļūst par dalībnieku, tad tā gada finansiālo ieguldījumu pārrēķina visiem dalībniekiem un novērotājiem;
                  
               
                     n)
                  
                  
                     visos gadījumos, kas minēti a) līdz m) punktā, 25 % papildu finansiālo ieguldījumu patur rezervē.